Vincents Budde

Vincents Budde (født 31. desember 1660, død 13. april 1729) var en norsk offiser, født i Fredrikshald i en offisersfamilie. Han ble oberst 1710, generalmajor 1716. Under den store nordiske krig 1716 slo han i det andre slaget om Moss den svenske styrken i byen, og bidro til at Karl XIIs angrep på Oslo ble avbrutt. Budde ble i 1721 utnevnt til ridder av Dannebrogordenen.

Som kommanderende general nordenfjells ledet han forsvaret av Trondheim under de svenske styrkenes innfall i Trøndelag i 1718 under general Armfeldt. Budde valgte en defensiv strategi ved å forskanse sine undertallige styrker i den godt befestede byen, selv om dette medførte at deler av byen utenfor befestningene måtte raseres. Strategien ble kritisert i samtiden, men lyktes i sitt mål, idet Armfeldt oppga beleiringen av Trondheim uten å gå til noe større angrep.

Budde forble i aktiv tjeneste til sin død i 1729, nesten 70 år gammel. Han fikk gaten General Buddes gate på Møllenberg i Trondheim oppkalt etter seg i 1915.

Se også 
 Karolinernes dødsmarsj

Litteratur

Eksterne lenker 

 Om Vincents Budde, fra Dansk biografisk Lexicon

Norske generalmajorer
Dannebrogordenen
Personer fra Halden kommune
Personer fra den store nordiske krig
Fødsler i 1660
Dødsfall i 1729